Σιρακάμι-Σάντσι

Το **Σιρακάμι-Σάντσι** **(Shirakami-Sanchi)** (白神山地) είναι δάσος το οποίο βρίσκεται στην Ιαπωνία και έχει χαρακτηρισθεί ως Μνημείο Παγκόσμιας Κληρονομιάς της UNESCO το 1993. Περιλαμβάνει μία γεωγραφική έκταση στα βόρεια του νησιού Χονσού στους νομούς Ακίτα και Αομόρι. Διαθέτει μία πλούσια πανίδα και χλωρίδα. Άδεια από τη διοίκηση του Δάσους είναι απαραίτητη, για να εισέλθει κάποιος στο δάσος Σιρακάμι-Σάντσι.

## Περισσότερες πληροφορίες
### Χλωρίδα και πανίδα
Το Παρθένο Δάσος Σιρακάμι-Σάντσι περιλαμβάνει το τελευταίο παρθένο δάσος της Ιαπωνικής οξιάς (*Siebold's beech*) (*Fagus crenata*), που παλιότερα κάλυπτε το μεγαλύτερο μέρος των βουνών της βόρειας Ιαπωνίας. Το δάσος με τις οξιές άρχισε να σχηματίζεται σταδιακά πριν από 8000 χρόνια. Εκτός από οξιές στην περιοχή υπάρχουν επίσης μπαμπού και 500 άλλα είδη φυτών μεταξύ των οποίων και ορχιδέες. Η περιοχή Σιρακάμι-Σάντσι περιλαμβάνει μεγάλες εκτάσεις δάσους, που δεν είναι ενταγμένες στη λίστα μνημείων παγκόσμιας κληρονομιάς και δεν λαμβάνονται εκεί αυστηρά μέτρα προστασίας του περιβάλλοντος. Τα βουνά Σιρακάμι έχουν έκταση 1300 τετραγωνικά χιλιόμετρα εκ των οποίων τα 170 τετραγωνικά χιλιόμετρα έχουν αναγνωριστεί  ως Μνημείο Παγκόσμιας Κληρονομιάς της UNESCO. Αρκετοί ορμητικοί ποταμοί διασχίζουν την περιοχή μεταξύ των οποίων είναι ο Ακαΐσι, ο Ιβάκι, ο Οϊράσε, ο Σασανάι και ο Κασούκε, οι οποίοι εκβάλουν στην θάλασσα της Ιαπωνίας.  Οι κορυφές των βουνών φθάνουν έως 1200 μέτρα ύψος. Η περιοχή περιλαμβάνει βαθιές κοιλάδες και απότομες πλαγιές βουνών, που είναι εξαιρετικά δυσπρόσιτα. Το κλίμα είναι δροσερό και υγρό και το χειμώνα σημειώνονται σφοδρές χιονοπτώσεις. Έχουν καταγραφεί στην περιοχή αυτή 2212 είδη εντόμων. Ανάμεσα στα ζώα, που ζουν στην περιοχή αυτή συγκαταλέγονται η ιαπωνική μαύρη αρκούδα, η ιαπωνική αντιλόπη, ο ιαπωνικός μακάκος και 87 είδη πουλιών μεταξύ των οποίων ο χρυσαετός, που ο πληθυσμός του έχει μειωθεί σημαντικά και κινδυνεύει να εξαφανιστεί στην Ιαπωνία. Στην προστατευόμενη περιοχή συναντάται και ο μαύρος τρυποκάρυδος, ένα είδος που επίσης κινδυνεύει. 

### Ματάγκι (''matagi'')
Στην ευρύτερη περιοχή του παρθένου δάσους Σιρακάμι-Σάντσι ζουν κάποιοι άνθρωποι, που ονομάζονται ματάγκι, και που για αιώνες ζουν αρμονικά με τη φύση. Επιβιώνουν ως κυνηγοί και δευτερευόντως ως γεωργοί και υλοτόμοι. Στις μέρες μας έχει ελαττωθεί ο αριθμός τους για διάφορους λόγους, όπως λήψη μέτρων κατά του κυνηγιού, δύσκολος τρόπος ζωής, έλλειψη ενδιαφέροντος από τους νέους να ακολουθήσουν αυτόν τον παραδοσιακό τρόπο ζωής.

### Σημεία ενδιαφέροντος
Στην ευρύτερη περιοχή του παρθένου δάσους Σιρακάμι-Σάντσι υπάρχουν μονοπάτια για πεζοπορία. Σχηματίζονται αρκετές λίμνες και καταρράκτες, που αξίζει κανείς να δει. Στο βορειοανατολικό μέρος του Σιρακάμι-Σάντσι βρίσκονται οι τρεις καταρράκτες Άνμον (Anmon-no-taki). Στα βορειοδυτικά του Σιρακάμι-Σάντσι υπάρχουν 33 μικρές λίμνες, που ονομάζονται Τζουνίκο (κατά λέξη «12 λίμνες»).Αυτές οι μικρές λίμνες θεωρείται ότι δημιουργήθηκαν ύστερα από έναν μεγάλο σεισμό στην περίοδο Έντο.

## Εικόνες

Αρχείο:View from Shirakami Observation Tower 003.jpg|Σιρακάμι-Σάντσι
Αρχείο:Shirakami Mountains Relief Map, SRTM-1 (with UNESCO World Heritage Site).jpg|χάρτης με την περιοχή Σιρακάμι-Σάντσι
Αρχείο:Sirakami dake.JPG|βουνό Σιρακάμι
Αρχείο:400 years old beech (400年ブナ) - panoramio.jpg|οξιά 400 ετών
Αρχείο:Anmon falls footpath - panoramio - torakiti (2).jpg|καταρράκτες Άνμον
Αρχείο:Anmon falls footpath - panoramio - torakiti (4).jpg|μονοπάτι προς τους καταρράκτες Άνμον
Αρχείο:Anmonnotakidai1.jpg|καταρράκτες Άνμον
Αρχείο:Ketoba-no-ike in Juniko, Fukaura Town, Aomori Prefecture, Japan.jpg|Τζουνίκο, νομός Αομόρι
Αρχείο:Aoike (the Blue Lake) in Juniko, Fukaura Town, Aomori Prefecture, Japan 20200607a.jpg|Αόικε (η μπλε λίμνη) στο Τζουνίκο, νομός Αομόρι
Αρχείο:Lakeside pathway in Juniko, Fukaura Town, Aomori Prefecture, Japan.jpg|μονοπάτι δίπλα σε λίμνη στο Τζουνίκο, νομός Αομόρι
Αρχείο:Kuzureyama.JPG|μία λίμνη στο Τζουνίκο, νομός Αομόρι
Αρχείο:Jyuniko Lake.jpg|Τζουνίκο, νομός Αομόρι
Αρχείο:Kurokuma Falls.jpg|καταρράκτες Κουροκούμα


## Εξωτερικοί σύνδεσμοι
* Shirakami Sanchi  άρθρο στην ιστοσελίδα www.japan-guide.com
* Οξυά  άρθρο στην ιστοσελίδα www.britannica.com
* About The World Natural Heritage Site Shirakami Sanchi  άρθρο στην ιστοσελίδα www.experience-shirakami.com
* Shirakami Sanchi  άρθρο στην ιστοσελίδα whc.unesco.org

## Παραπομπές


Κατηγορία:Περιβάλλον της Ιαπωνίας
Κατηγορία:Μνημεία Παγκόσμιας Κληρονομιάς στην Ιαπωνία